กสิกรขึ้นดอกเบี้ยฝาก-กู้มีผล18ก.ค.
กสิกรไทยปรับขึ้นดอกเบี้ยเงินฝากออมทรัพย์ 0.12% ฝากประจำ 0.05-0.25% เงินกู้ 0.25% มีผล18 ก.ค.นี้
14 ก.ค. 2554

กสิกรไทยปรับขึ้นดอกเบี้ยเงินฝากออมทรัพย์ 0.12% ฝากประจำ 0.05-0.25% เงินกู้ 0.25% มีผล18 ก.ค.นี้
นายสมเกียรติ ศิริชาติไชย รองกรรมการผู้จัดการอาวุโส ธนาคารกสิกรไทย เปิดเผยว่า เพื่อเป็นการตอบรับนโยบายการปรับขึ้นอัตราดอกเบี้ยนโยบายของทางการธนาคารจึงได้ทำการปรับขึ้นอัตราดอกเบี้ยเงินฝากและอัตราดอกเบี้ยเงินกู้ โดยเงินฝากออมทรัพย์ ปรับขึ้น 0.12% เป็น 0.87% เงินฝากประจำ 3 เดือน ปรับขึ้น 0.10%-0.20% เป็น 1.70%-1.95% เงินฝากประจำ 6 เดือน ปรับขึ้น 0.05%-0.15% เป็น 2.05%-2.30% เงินฝากประจำ 12 เดือน ปรับขึ้น 0.20%-0.25% เป็น 2.40%-2.70% เงินฝากประจำ 24 เดือน ปรับขึ้นสูงสุด 0.15% เป็น 2.90%-3.00% และเงินฝากประจำ 36 เดือน ปรับขึ้นสูงสุด 0.05% เป็น 3.15%-3.20%
ทั้งนี้ ธนาคารยังได้ปรับขึ้นอัตราดอกเบี้ยตั๋วแลกเงิน (B/E) 0.05%-0.15% โดยอัตราดอกเบี้ยตั๋วแลกเงินอายุ 1 เดือน อยู่ที่ 1.95% ตั๋วแลกเงินอายุ 3 เดือน อยู่ที่ 2.00%-3.00% ตั๋วแลกเงินอายุ 6 เดือน อยู่ที่ 2.25%-2.45%และตั๋วแลกเงินอายุ 12 เดือน อยู่ที่ 2.50%-2.75%
สำหรับอัตราดอกเบี้ยเงินกู้ ธนาคารได้ทำการปรับอัตราดอกเบี้ยขึ้น 0.25 % โดยอัตราดอกเบี้ยเงินกู้ลูกค้ารายใหญ่ชั้นดี (MLR) ปรับจาก 6.87% เป็น 7.12% อัตราดอกเบี้ยเงินกู้เบิกเกินบัญชีสำหรับลูกค้าชั้นดี (MOR) ปรับจาก 7.15% เป็น 7.40% และอัตราดอกเบี้ยเงินกู้ลูกค้ารายย่อยชั้นดี (MRR) จาก 7.65% เป็น 7.90% มีผลตั้งแต่วันที่ 18 ก.ค.2554 เป็นต้นไป